San Lucas 5
Wach i qui chapic uq'uial car
1I Jesus tac'al chiya, Genesaret u bi. Lic je q'ui i winak xe uponic, lic quiqui tacpuj chic quib, man cacaj quiqui ta u tzij i Dios. 2I Jesus xril queb bárco, 'o chu chi' i ya, pa xqui canaj wi can i aj chapol car. Ique que tijin chu ch'ajic i cataraya. 3I Jesus xoc chupam jun bárco chi re i ma Simon. Te'uri xu tz'onoj pawor che i rajaw chi cocsax pan jubi' pa ya. Are 'uri i Jesus xcubi chupam i bárco y xoc chu c'utic chique i winak. 4Are xutzin u ch'a'atic cu' i winak, xu bij che i ma Simon:
—Cha binsaj bi a bárco pa cho, te'uri cha c'aka bi awataraya chila y 'o ca riko —xu bij.
5I ma Simon xu bij che:
—Nim laj winak, lic coj tijinic jun a'ab, péro n-ti xka riko. Xui-ri, we queje ca bij yet ile, quin 'an na —xu bij.
6Te'uri xqui c'ak bi i cataraya. Lic q'ui i car xu jec' li ataraya; xu ticba u rakcrijic rumal. 7Xqui 'an pan séña chique i cachi'il ru' chic jun bárco, chi que ol qui to na ru' i cataraya. I juban xe c'unic y xe qui to i cachi'il; xnoj i queb bárco che i car, laj xe muktaj pa ya rumal. 8I ma Simon Pédro, are xril ile, xuqui chuwach i Jesus y xu bij che:
—¡Chat el chinwach, Kajwal, man yin xa in ajmac laj achi! —xcha.
9Queje xu bij i ma Simon ile, man lic xu xij rib. Xak ni'pa i je 'o ru' 'is xe oc 'il rumal ni uq'uial car xqui chapo. 10Xak i juban cachi'il xqui xij quib, chi je are i ma Jacóbo i ma Wan, chi je u c'ojol i mam Zebedéo. I Jesus xu bij che i ma Simon:
—Ma xij awib; wo'or quin 'an chawe at aj tzucul-que i winak pacha ca 'an chique i car —xu bij che.
11Te'uri xquesaj li qui bárco chu chi' i ya; ronojel 'is xqui canaj canok y xe terej bi chirij.
Wach i rutzirsaxic i achi 'o yobil lépra che
12Xo'on panok, i Jesus, are 'o che jun tinimit, xupon jun achi ru', 'o itzel laj yobil che, lépra ca bixic. Ire, are xril i Jesus, xuqui chuwach y xu kajsaj u jolom c'a chuwach ulew; lic xu tz'onoj utzil chomal che. Xu bij:
—Nim laj winak, we ta cawaj, cat tiqui chi relsaxic itzel laj yobil 'o chwe —co'ono.
13Te'uri i Jesus xu chap ru' u 'ab;
—Cwaj —xu bij—. ¡Chat utzirok!
Are xu bij ile che, juntir xchomar chic u ch'acul i achi. 14I Jesus xu bij che:
—Mi jun ma lap che wach in 'anom. Xui-ri, jat, ja c'utu awib che i sacerdóte chi at utzirnak, cha sujuj a sipon chuwach i Dios, pacha u bim can i mam Moises. Queje cha 'ana ile, man caquetamaj conojel i winak chi at utzirnak chic, ch'am chic a ch'acul —xu bij che.
15Te'uri i Jesus, mas xpax u tzijol wach ca tijin chu 'onquil. I winak lic quiqui tzucuj; je q'ui xe moltaj chu tayic u tzij; xak chu tz'onoxic che, chi que utzirsaxic. 16Xui-ri, ire 'olic ca 'e pa tak jyub tz'inilic chu tz'onoxic che i Dios.
Wach i rutzirsaxic jun sic
17Xo'on panok, i Jesus ca tijin chu c'utic chique i winak. Xak chila je cul juban aj Fariséo, xak jujun chique i tijonel re i ujer 'atbal tzij. Ique je petnak pa ronojel tak i aldéa re i jyub Galiléa, xak i re i jyub Judéa, xak 'o jujun je petnak c'a pa tinimit Jerusalen. I Jesus, lic 'o u cho'ab i Dios ru', che i cutzirsaxic iwabib. 18Are 'uri, xe upon juban achiab, cuc'am bi jun achi chuwa ch'at, lic siquirnak u ch'acul. Cacaj que oc bi pa ja, quiqui yabej-re chuwach i Jesus. 19N-xqui rik taj pa que oc wi, cumal i winak lic je q'ui. Rumal 'uri, xe 'el chuwi ja y xquesaj i xot. Te'uri xqui kajsaj bi iwab chuwa ch'at c'a paja. Lic chiquixol i winak xqui kajsaj wi, mer chuwach i Jesus xqui ya wi. 20I Jesus xrilo, chi i achiab-le lic qui cubam qui c'ux che. Rumal 'uri, xu bij che i iwab:
—Wac'al, ni'pa i a mac ya cuytajnak chic —xu bij.
21Are 'uri, i tijonel re i ujer 'atbal tzij, xak i aj Fariséo xe oc chu ch'obic piqui c'ux: "¿Bi ruxic i achi-le? I tzij xu bij-le, cu kajsaj u 'ij i Dios ru'. Mi jun 'o pu'ab cu cuy i qui mac i winak; ¡xui i Dios!" xe cha.
22Xui-ri, i Jesus reta'am wach quiqui ch'obo. Rumal-i xu bij chique:
—¿Wuchac qui ch'ob ile pi c'ux? 23Ile n-c'ax tu bixquil chi "Ya xcuytaj a mac." Are i c'ax u bixquil are iri: "Chat walijok, y chat binok," are ile c'ax u 'onquil che jun winak. 24Xui-ri yin chi in Achi aj Chicaj quin 'alijinsaj na chiwe chi 'o pin'ab quin cuy ni qui mac i winak waral chuwach i jyub ta'aj —xu bij chique.
Te'uri xu bij che i achi chi siquirnak:
—Chatape', chat walijok, cha yaca bi a soc, y jat chi awachoch —xu bij.
25Juntir xwalij i iwab chiquiwach i winak. Xu yac bi u soc chi cotz'ol te chuwach, y xa 'e chi rachoch, ca tijin chu cojic u 'ij i Dios. 26Conojel lic xqui bisoj, y xe oc chu bixquil u 'ij i Dios. Lic je ocnak 'il, xqui bij: "I kilom wo'or, lic jun milágro," xe cha.
I sic'bal re i ma Lewi
27Are xu 'an ile, i Jesus xa 'ec. Are ca tijin chi be, xril jun aj tz'onol alcawal cul pu q'uijibal. I achi-le, ma Lewi u bi. I Jesus xu bij che:
—Chat terej chwij —co'ono.
28I ma Lewi juntir xwalijic, 'is xu canaj can ubitak-re, y xterej chirij.
29Xo'on panok i ma Lewi xu 'an jun nim laj cenar che rachoch, cojbal u 'ij i Jesus. Je q'ui i aj tz'onol alcawal je 'o cu' chi mexa, xak je 'o chic juban winak cu'. 30I aj Fariséo chila, je cachi'ilam i qui tijonel, chi je aj'atzil re i ujer 'atbal tzij. Ique xe oc chi qui ch'ach'axic u tijoxelab i Jesus. Y xqui bij:
—¿Wuchac queje qui 'an yix ile? Xa qui tij i wa y qui tu' i ya' cu' i aj tz'onol alcawal, xak i juban ne te 'utz laj tak winak —xe cha chique.
31I Jesus xu la' u wach chique:
—Quin 'an iri, man are i je iwab craj jun ajcun chique; i 'utz qui wach, n-tu chac jun ajcun chique. 32Yin in c'un-nak chi qui siq'uixic i je ajmaquib, man quiqui rik ni u jalwachixic i qui c'aslemal. Ni'pa i je 'utz, n-tu chac quin 'at in pen cu' —xu bij chique.
I costúmbre re ujer n-cumaj taj cocsax ru' i c'utunic c'ac'
33Te'uri ique xe oc chu tz'onoxic che i Jesus:
—¿Wuchac i a tijoxelab yet n-caco'taj ta jun 'ij queb 'ij i qui wa'im chuwach i Dios, pacha caka 'an yoj? —xqui bij—. I u tijoxelab i ma Wan quiqui 'ano; xak queje caka 'an yoj oj aj Fariséo. Xui-ri, i awe yet n-quiqui 'an taj; 'ij 'ij que wa'ic y que tu'unic —xqui bij che.
34I Jesus xu bij chique:
—I winak, we que 'e pa nima'ij re jun achi ya ca c'uli'ic, ¿xataba yix qui 'an chique we n-quiqui tij ti wa ru'? Quiqui tijo pues. 35Xui-ri, we xu rik i 'ij chi 'elsam chic i achi chiquixol, te'uri quiqui mayij i wa'im+ . Queje i tijojbal tzij ile xu bij i Jesus chique. 36Xak 'o jun chic tijojbal tzij xu bij chique; are iri:
—Jun, we craj cu c'ojoj jun u 'u' 'el chic, n-cu c'atzij ti ch'akap che u 'u' c'ac', cu c'oj-bej re u 'u' 'el. Mi jun ca 'anaw ile. We ta queje cu 'an ile, cu 'an mal che u 'u' c'ac'; xak queje i ch'akap c'ac', n-'us ta cu 'an che u 'u' 'el. (Queje xu bij i Jesus ile chique, c'utbal-re chique chi i costúmbre re ujer, n-cu ch'ij taj coc ru' i c'utunic c'ac'.)
37—Xak queje ile, mi jun cu coj víno c'ac' chupam i 'el tak surum. N-quiqui 'an taj man i víno c'ac' xa cu rakch'ij i surum. Que'elok, co'on mal i surum, xak ca sach i víno. 38Rumal-i 'o u chac qui c'ol i víno c'ac' chupam i surum c'ac'. Queje ile, ca totaj ni víno, xak i surum. Queje ile xu bij i Jesus chique. Xak xu bij:
39Jun, we 'ax cu tu' wi i ujer víno, n-craj ta tan cu tu' i c'ac'. Cu ch'ob ire, "Mas 'utz i ujer víno," cu bij ire. (Queje i tijojbal tzij ile xu bij i Jesus chique, c'utbal-re chique chi c'ax u jalwachixic qui costúmbre re ujer.)